**Båtulykken i Thekkady** inntraff 30. september 2009 da turistbåten «Jalakanyaka», en dobbel-dekker, kantret og la seg opp-ned i innsjøen Thekkady i Periyar nasjonalpark, Kerala, India. I ulykken døde 45 turister, de fleste fra Delhi og Kolkata.

Redningen
---------

Redningsoperasjonen pågår mens «Jalakanyaka» ligger opp-ned.
I den 777 km2 store nasjonalparken er det ville dyr, blant annet elefanter.

Et redningsteam hentet opp 26 lik og to overlevende. De første ble reddet før lokale og statlige representanter kom til stedet. Ingen av de som kom først hadde dykkerutstyr. Dykkere fra den indiske marine kom til stedet fem-seks timer senere. Ytterligere 40–50 dykkere fra marinens hovedkvarter i Kochin kom til og hjalp med å hente opp omkomne. Den 3. oktober fortsatte letingen etter omkomne.

Representanter fra myndighetene i Kerala, turistmisteren og ministeren for vann- og naturforekomster kom til ulykkesstedet sent på natten og ledet redningsarbeidet.

Undersøkelser
-------------

Passasjerene ombord «Jalakanyaka».
Opprinnelig ble det oppgitt at det var 74 passasjerer ombord, men politiet fant senere ut at det var 87, noen av de overlevende passasjerene hadde i forvirringen forlatt åstedet uten å melde fra.

Etterspill
----------

Ulykkesbåten «Jalakanyaka» på land i juni 2013.
Den 2. oktober ble det kjent at myndighetene ville betale for transport av likene til sine hjemsteder og betale fem lakhs rupi (om lag 150 000 kroner) til de avdødes nærmeste. 
Delstatsregjeringen i Kerala forlangte rettslig granskning av tragedien.

Rormannen, Victor Samuel, manglet erfaring med fartøyet og de nødvendige kvalifikasjonene for å kunne operere det. Fartøyet var modifisert, noe som hadde gjort det ustabilt. Det hadde ikke blitt testet og resertifisert etter modifiseringen. Da ulykken inntraff hadde det også tolv passasjerer utover det fartøyet var sertifisert for. I tillegg hadde ikke passasjerene tilgang til redningsvester og de på toppdekket satt på usikrede plaststoler.

Samuel og en annen av besetningen ble arrestert 5. oktober, anklaget for å ha «forårsaket død utilsiktet.»

Kritikk
-------

Opposisjonslederen i Keralas parlament, Oommen Chandy, kritiserte granskningen, påstod at den forsøkte å gjøre rormannen til syndebukk og ansvarlig for tragedien. Den indiske avisen *Deccan Herald* hevdet ulykken var «*et resultat av ren uaktsomhet*.» I ettertid ble ytterligere fire personer arrestert i forbindelse med ulykken.

Referanser
----------

1. ↑   The Times of India, Ananthakrishnan G, «34 drown as boat capsizes in Kerala», verkets språk engelsk, besøkt 1. oktober 2019[Hentet fra Wikidata]
2. ↑  «32 tourists drown in Thekkady reservoir». *The Hindu* **(engelsk)**. 30. september 2009. Besøkt 1. oktober 2019.
3. ↑  «Judicial panel pulls up KTDC for boat tragedy». *The Hindu* **(engelsk)**. 25. august 2011. Besøkt 1. oktober 2019.
4. ↑  «Thekkady boat capsize; steerman, crew member arrested». *The Hindu* **(engelsk)**. 5. oktober 2009. Besøkt 1. oktober 2019.
5. ↑  «Opposition leader flays probe into boat tragedy» **(engelsk)**. Indopia. 5. oktober 2009. Arkivert fra originalen 11. oktober 2009. Besøkt 1. oktober 2019.
6. ↑  «Safety last». *Deccan Herald* **(engelsk)**. 5. oktober 2009. Besøkt 1. oktober 2019.
7. ↑  «7 years after Thekkady boat tragedy, no action yet». *Madhyamam Daily* **(engelsk)**. 1. oktober 2016. Besøkt 1. oktober 2019.